Document ID: /roh_data/filtered/fineweb-2-filterrobots_roh.jsonl.gz/35680

Il Cussegl naziunal fa squitsch sin il Cussegl federal en connex cun schluccar las mesiras da corona. El duaja avrir ils 22 da mars ils manaschis da gastronomia, cultura, sport e temp liber – e quai independent da la situaziun epidemiologica. En pli duaja il Cussegl federal immediat elavurar ina strategia d'avertura e stgaffir segirezza da planisaziun per occurrenzas grondas.
Il Cussegl naziunal ha approvà ina decleraziun correspundenta cun 97 cunter 90 vuschs. Quella n'è dentant betg lianta per il Cussegl federal. Damaun debattescha il Cussegl dals chantuns en chaussa.
Vusch per persunas malcuntentas
Cun la declaraziun veglian ins dar ina plattafurma a persunas ch'èn malcuntentas cun la situaziun, uschia argumentescha il cusseglier naziunal da la PBD Martin Landolt en il num da la cumissiun d'economia. Il Cussegl federal na sappia betg ir tras ina crisa senza tadlar ils avis da la populaziun.
Da l'auter maun argumenteschan ils adversaris ch'i na dovria betg ina decleraziun. Ins stoppia dar dumogn a la pandemia sin basa da cifras e scienzia, uschia la cussegliera naziunala da la PS Prisca Birrer-Heimo.